Det blev til en decideret kamp mod elementerne, da et hold fra Park og Vej i Hjørring Kommune i blæst og regn fik fjernet den døde spækhugger, der i går eftermiddags strandede på Nørlev Strand. Materielgården fra Hjørring Kommune brugte en rendegraver til bjærgningen af hvalen. Rendegraveren måtte bruge al sin kraft til at bugsere den døde hval op på ladet af en traktor. Teamleder Jan Laustsen er godt tilfreds med bjærgningen, som på trods af besværlighederne, kun tog ti minutter. - Hvalen har ligget længe på stranden, og det besværliggjorde bjærgningen. Kadaveret havde suget sig ned i sandet, fortæller teamleder Jan Laustsen fra Hjørring Kommune. Under løftet dryppede der blod ud af den døde hval, som i følge folk på stedet, lugtede rigtig dårligt. Hvalen bliver nu kørt til Materielgården i Hirtshals, inden den overføres til Fiskerimuseet i Esbjerg.

Referat:
Spækhuggeren fra Nørlev Strand er nu bjærget af folk fra Hjørring Kommune. <b>Se video af bjærgningen i artiklen</b>